b"\n_START_ARTICLE_\nAna Ro\xc5\xa1\n_START_SECTION_\n\xc5\xbdivljenjepis\n_START_PARAGRAPH_\nMed \xc5\xa1tudijem diplomacije je spoznala sedanjega partnerja Valterja Kramarja, \xc4\x8digar star\xc5\xa1a sta bila lastnika Hi\xc5\xa1e Franko, \xc5\xbee takrat razmeroma dobro poznane restavracije. Po naklju\xc4\x8dju sta se odlo\xc4\x8dila za upokojitev ravno, ko je Ana Ro\xc5\xa1 do\xc5\xa1tudirala, zato sta se s Kramarjem odlo\xc4\x8dila ostati in prevzeti dru\xc5\xbeinski posel. Sprva je skrbela za stre\xc5\xbebo (Kramar je postal sommelier) in neuspe\xc5\xa1no posku\xc5\xa1ala takratnega kuharja pripraviti do eksperimentiranja z jedmi, ko pa je ta od\xc5\xa1el drugam, je prevzela kuhinjo._NEWLINE_V dveh letih se je s pomo\xc4\x8djo ta\xc5\xa1\xc4\x8de in znanca izu\xc4\x8dila kuhanja do te mere, da je s svojimi stvaritvami pritegnila pozornost v \xc5\xa1ir\xc5\xa1i regiji in nato \xc5\xa1e v svetovnem merilu. Leta 2010 so o njej pisali v italijanski kulinari\xc4\x8dni reviji Identit\xc3\xa0 Golose, kmalu zatem pa je pri\xc4\x8dela dobivati vabila za gostovanje v vrhunskih svetovnih restavracijah in kuharskih prireditvah, kot sta Ikarus v Salzburgu in Gelinaz 'Grand Shuffle v New Yorku. Leta 2016 je bila predstavljena v televizijski seriji o vrhunskih kuharjih Chef's Table ameri\xc5\xa1ke produkcijske hi\xc5\xa1e Netflix, januarja 2017 pa je prejela presti\xc5\xbeen naziv najbolj\xc5\xa1e kuharske mojstrice na svetu, ki ga podeljuje akademija World's 50 Best Restaurants._NEWLINE_Zna\xc4\x8dilnost njene kuhinje so inovativne predelave tradicionalnih receptov iz So\xc5\xa1ke doline, pripravljene z lokalnimi sestavinami._NEWLINE_Z Valterjem Kramarjem imata dva otroka._NEWLINE_Predsednik Republike Slovenije Borut Pahor ji je leta 2016 podelil Jabolko navdiha. Leta 2017 je od Dru\xc5\xa1tva slovenskih turisti\xc4\x8dnih novinarjev prejela kristalni Triglav za osebnost, ki je v letu 2017 prispevala najve\xc4\x8d k turisti\xc4\x8dni prepoznavnosti Slovenije v svetu."